作者：方岳
词牌/韵律：沁园春

paragraphs: 有美人兮，铁石心肠，寄春一枝。
喜藓生龙甲，那因雪瘦，月横鹤膝，不受寒欺。
云卧空山，梦回孤驿，生怕渠嗔未敢诗。
江头路，问销魂几许，索笑何时。
赋成字字明珠。
君莫倚、家风旧解题。
叹水曹安在，飘然欲去，逋仙已矣，其与谁归。
烟雨愁予，江山老我，毕竟岁寒然后知。
微酸在，尽危谯斜倚，残角孤吹。